Orașul din România de care s-au îndrăgostit străinii. "Ne ajung 200 de euro"
- Georgiana Dragomir
- 20 martie 2024, 12:07
Brașov este orașul din România care îi fascinează pe turiștii străini. Lună de lună, este luat la pas, chiar și de turiști din America de Sud. Conform ultimelor statistici, în anul 2023, Brașov a fost cel mai vizitat oraș din România, peste un milion de persoane s-au bucurat de peisajele transilvănene, menționează observatornews.ro.
Brașov, orașul care îi fascinează pe străini. Ce spun turiștii despre peisajele transilvănene
Conform sursei citate, unii dintre turiștii străini vin la Brașov chiar și pentru o zi și spun că le este suficietă suma de 200 de euro, pentru această "escapadă".
"Cred că istoria locului acesta e complet diferită de cea din ţara noastră. Suntem din Brazilia, sudul Americii. 200 de euro, cred că e ok, dacă luăm în calcul restaurantele, excursiile, cazarea", s-a exprimat un turist, pentru sursa menționată.
Aproximativ 1,9 milioane de turişti au sosit la noi în 2023. Jumătate dintre ei au venit în interes de serviciu şi fiecare în parte a cheltuit, în medie, 500 de euro pe şedere, arată datele Institutului Național de Statistică.
Ce îi atrage pe turiștii în Brașov
În anul 2023, Brașovul a fost inclus de revista americană Condé Nast Traveller într-un top al celor mai frumoase și accesibile orașe din Europa de vizitat anul acesta, alături de capitale europene precum Lisabona, Atena sau Riga. Tot pe lista recomandărilor, Timișoara a fost numită de cotidianul britanic "The Independent", cea mai frumoasă destinație de city-break pentru vacanța de vară.
Străinii au fost fascinați de mâncărurile tradiționale locale, în special de "kürtőskalács", dar și turul gratuit pe care îl oferă touroperatorul local Walkabout, pe jos, în fiecare dimineață la ora 10:30, pornind de la fântâna din Piața Sfatului.
În primele luni ale anului 2024, Capitala și Constanța sunt pe primele două locuri în preferințele turiștilor, arată statisticile.
Capitala verde a Europei, titlul râvnit de administrația din Brașov
Brașov intenționează să devină capitala verde a Europei. Candidatura în acest sens a fost acceptată la Bruxelles, iar orașul de sub Tâmpa este singurul din România care participă la această competiție europeană. Printre contracandidate se numără orașele italiene Cagliari și Brescia, Graz din Austria, Poznan din Polonia și Vilnius din Lituania. Câștigătoarea va fi anunțată pe 5 octombrie, a anunțat edilul Brașovului, Allen Coliban.